
1.  Formål

Retningslinjene skal verne ansatte, studenter og besøkende mot sykdom som kan overføres fra dyr og dyreprodukter og minimalisere muligheten for spredning av allergener. Retningslinjene skal også sørge for tilfredsstillende sikkerhet for personer som oppholder seg i forsøksdyravdelingen.
2.  Omfang

Retningslinjene gjelder for alle NTNUs forsøksdyravdelinger. Retningslinjen inkluderer ikke rutiner for å ivareta dyrehelse. Dyrehelsen blir ivaretatt gjennom regelverk fra Statens dyrehelsetilsyn.

3.  Ansvar og myndighet
Linjeleder skal sørge for at retningslinjene for helse-, miljø- og sikkerhet i forsøksdyravdelinger etterleves.

4.  Beskrivelse
Retningslinjen består av rutine for helse-, miljø- og sikkerhet i forsøksdyravdelinger, samt vedleggene: 

Vedlegg 1: Førstehjelp ved dyrebitt (utarbeides senere)

5.  Definisjoner
Ansvarshavende: Person godkjent av Forsøksdyrutvalget (underlagt Statens dyrehelsetilsyn). Ansvarshavende plikter å føre tilsyn med at forsøksdyrvirksomheten innenfor institusjonen/bedriften drives i samsvar med lov og forskrift samt vilkår som ellers måtte være fastsatt av Forsøksdyrutvalget. Ansvarshavende godkjenner forsøk ved forsøksdyravdelingen i henhold til Forskrift om forsøk med dyr. Ansvarshavende er juridisk ansvarlig for dyrehelsen ved forsøksdyravdelingen.

Arbeidstaker: Her defineres dette som alle brukere av forsøksdyravdelinger, inkludert studenter.

Biologiske faktorer: Mikroorganismer, cellekulturer og endoparasitter som kan fremkalle infeksjoner, allergi eller giftvirkning hos mennesker som i sitt arbeid kommer i kontakt med disse.

Dyrerom: Rom der dyr oppstalles.

Forsøksdyr: Levende pattedyr, inkludert embryonale former og forsterstadier, fugl, fisk, krypdyr, amfibier med deres frittliggende forstadier samt tifotskreps. I tillegg omfatter begrepet andre dyregrupper som kan innebære potensiell risiko for sykdom hos mennesker. Befruktede egg er unntatt fra definisjonen.
Forsøksdyravdelinger: Et bestemt areal for oppstalling, operasjoner og laboratoriearbeid som innbefatter en viss gruppe dyr. Innenfor arealet er det avsatt tilstrekkelig areal for tilhørende hjelpefunksjoner (vask/renhold, lager osv). En forsøksdyravdeling kan inneholde flere mindre avdelinger (underavdelinger), som smådyravdelinger, stordyravdelinger, avdelinger for genmodifiserte dyr, infeksjonsavdelinger osv. Arealet skal være godkjent av Forsøksdyrutvalget for bruk til dyreforsøk.
Linjeleder: Nærmeste leder med arbeidsgiveransvar, vanligvis instituttleder. Linjeleder for en forsøksdyravdeling er ansvarlig for HMS for arbeidstakerne.
Sluse: Gjennomgangsrom, skille mellom avdelinger med ulike krav til hygiene. Sluser har en ren og en uren side. Det skilles vanligvis mellom personal-, utstyr-/materiell- og dyresluser.
6.  Dokumentreferanser
Arbeidsmiljøloven, §§ 1, 7, 8, 9, 11 og 14

Følgende av Arbeidstilsynets forskrifter og veiledninger (regelverk under Arbeidsmiljøloven):

Forskrift om vern av arbeidstakere mot farer ved arbeid med biologiske faktorer (best. nr. 550) med veiledning (best. nr. 549).

Forskrift om vern mot eksponering mot kjemikalier på arbeidsplassen (best. nr 566)

Forskrift om bruk av personlig verneutstyr på arbeidsplassen (best.nr. 524)

Arbeidsmiljø for renholdere (best. nr. 454)

Lov om framstilling og bruk av genmodifiserte organismer (genteknologiloven), med tilhørende forskrifter:

Forskrift om innesluttet bruk av genmodifiserte dyr (dyreforskriften)

Forskrift om bestemte former for undervisningsvirksomhet som innebærer innesluttet bruk av genmodifiserte mikroorganismer 

Forskrift om transport og import av genmodifiserte organismer
Forskrift om konsekvensutredning etter genteknologiloven

Tilhørende søknadsskjemaer

Lov om dyrevern, med tilhørende forskrifter:

Forskrift om forsøk med dyr

European convention for the protection of vertebrate animals used for experimental and other scientific purposes (Europarådets forsøksdyrkonvensjon av 18. mai 1986) , med tilhørende vedlegg:

Appendiks A - Guidelines for accomodation and care of animals
Hunskaar, S og Fosse, RT (1990) Allergy to mice and rats: a review of the pathophysiology, epidemiology and clinical aspects. Laboratory Animals 24, 358-374
7.  Distribusjon
Retningslinjen distribueres til:

Håndbok for helse-, miljø- og sikkerhet ved NTNU.

Kommentarer:

Kravene i de enkelte punktene må ikke anses som utfyllende. For utarbeidelse av lokale retningslinjer må ytterligere kunnskap søkes via det opplistede regelverket, kontakt med andre forsøksdyravdelinger samt fagkompetanse på området. 

Generelt

Arbeid i NTNUs forsøksdyravdelinger skal tilrettelegges og innrettes slik at eksponering og risiko for å utvikle helseskader reduseres til et minimum. Den hyppigste helseskaden forbundet med å arbeide med forsøksdyr, er utvikling av allergi. Allergi utvikles særlig overfor proteiner i dyrenes urin, hud, spytt og pels. Behandling av urent strø er en vesentlig kilde for eksponering av allergener. Det kan også være risiko for allergi overfor stoffer som dyrene tilføres, som for eksempel medisiner. Mer alvorlige helseskader er kronisk astma og anafylaktisk
 sjokk.

Risikoen for å utvikle arbeidsrelatert helseskade i forbindelse med arbeid i forsøksdyravdeling kan reduseres betraktelig når arbeidet tilrettelegges fornuftig, arbeidsplassen innrettes hensiktsmessig og når den enkelte med personlig hygiene, bruk av arbeidstøy, hansker og andre vernemidler passer på seg selv og følger de rutiner som beskrives for den aktuelle enhet.

Ansatte ved forsøksdyravdelinger anbefales å ikke ha smågnagere eller kaniner hjemme dersom forsøksdyravdelingen bruker slike dyr. Dette er pga. fare for smitte mellom husdyr og forsøksdyr.

Linjeleders ansvar

· Sikre at dyreforsøk og oppstalling av forsøksdyr foregår i lokaler som er innrettet og godkjent for formålet.

· Linjeleder kan utpeke en koordinator for å ivareta den daglige oppfølgingen av HMS.

· Sørge for at det utarbeides skriftlig info om HMS.

· Sørge for at alle arbeidstakere og studenter får opplæring i gjeldende rutiner og prosedyrer og evt. kurs i førstehjelp.
· Sørge for at alle som arbeider med forsøksdyr informeres om den risiko arbeidet medfører.

· Sørge for at arbeidet organiseres og planlegges slik at ansatte og studenter ikke utsettes for unødig kontakt med allergifremkallende stoffer, biologiske faktorer og andre helseskadelige stoffer.

· Sørge for at det foretas risikovurdering før igangsettelse av nye forsøk.
· Sørge for at nødvendig vernetøy og verneutstyr er tilgjengelig og brukes.

· Sørge for at det lages arbeidsplaner som sikrer daglig og grundig rengjøring i dyreområdene.
· Sørge for at det utarbeides skriftlige rutiner som sikrer ettersyn og skifting av filter i ventilasjonsanlegg og avtrekkskap.
· Sørge for at alarmsystemer for brann, svikt i ventilasjon, belysning, innbrudd og strømbrudd overvåkes.
· Gi melding til HMS-seksjonen om nytilsatte for første gangs helseundersøkelse.
· Er ansvarlig for å gi arbeidstakere adgang til til forsøksdyravdelingen. 
Arbeidstakers plikter 

· Følge gjeldende bestemmelser og prosedyrer.
· Arbeidstakere som pådrar seg sykdom som følge av arbeid med forsøksdyr skal melde fra til linjeleder eller dennes representant.
· Forskere skal gi beskjed til teknisk personale hvis de igangsetter arbeid som krever spesielle forholdsregler.

Generelle arbeidsrutiner

· Minimaliser støvdannelse. Utfør alltid arbeidet med rolige bevegelser, både når du håndterer dyr, og når du arbeider med strø.

· Spesielt støvete arbeidsprosesser skal utføres på områder som er tilrettelagt med punktavsug/avtrekkskap. Større mengder hår, støv eller urent strø fjernes med støvsuger med spesialfilter eller med en fuktig klut.

· Oppbevar ikke unødige ting i arbeidstøyets lommer. Unngå å forurense personlige ting.
· Vask hendene etter hver dyrekontakt, benytt en egnet hudkrem etter hver håndvask for å unngå irritasjonseksem.
· Ta i minst mulig grad med papirer o.l. ut av innesluset område. Resultater o.l. føres enten inn på data inne på den aktuelle avdelingen, eller fakses ut.
· Transport av dyr skal foregå i lukkede og desinfiserte kasser. Andres arbeidsmiljø skal ikke forurenses av forsøksdyrvirksomhet.

Arbeidstøy

· Hvilket arbeidstøy som skal brukes på den enkelte avdeling skal velges ut fra en vurdering av risiko for eksponering og spredning av allergener o.l. Som arbeidstøy regnes: T-skjorte, bukse, sokker, kittel og hårnett og egne sko eller sko-overtrekk. Lang arm på overdel anbefales.

· Arbeidstøyet skal kun brukes i den aktuelle forsøksdyr(under-)avdelingen. Dette kan løses ved at hver avdeling har egen fargekode.
· Arbeidstøyet skiftes daglig eller oftere ved behov. Ved behov for å forlate forsøksdyravdelingen i løpet av dagen skal det brukte arbeidstøyet legges igjen på den urene siden av slusen.
· Det kan brukes engangstøy som destrueres der det er formålstjenlig, f.eks. ved smitterisiko.
Verneutstyr
· Hvilket verneutstyr som skal brukes på den enkelte avdeling skal velges ut fra en vurdering av risiko for eksponering. Som verneutstyr regnes: Hansker, beskyttelsesbriller, åndedrettsvern, ansiktsmasker, hørselsvern osv. 
· Ved normal håndtering av dyr benyttes engangshansker til beskyttelse av hender. 
· Under forsøk hvor kjemikalier inngår skal det brukes hansker som er egnet for formålet.
· Under forsøk/arbeid med dyr som støyer, for eksempel griser, og der det ikke er mulig å tilrettelegge lokalene med tilstrekkelig støydemping, skal hørselsvern benyttes.
Slusing

Slusing inn til interne soner med høyere hygienekrav

· Alt av utstyr og materiale (herunder forsekker o.l.) skal desinfiseres på uren side før det tas over til ren side.

· Alle kasser/bur med dyr skal tilsvarende desinfiseres på utsiden av kassen/buret.

· Personsluser
- Ta av alt tøy (unntatt undertøy) og sko på uren side.
- Benytt evt. vann-/luftdusj.
- Desinfiser hendene.
- Ta på rene klær (t-skjorte, bukse, sokker, evt. kittel), hårnett og sko på ren side.

Slusing ut av interne soner med høyere hygienekrav

· Transportkasser for dyr og evt. sekker med brukt strø skal desinfiseres før det tas ut av innesluset område.

· For alt annet utstyr/materiale må det gjøres en vurdering om det skal desinfiseres.

Vasking/renhold
Generelt om vasking/renhold
· Det må vurderes om fottøy skal skiftes mellom ren og uren sone av vaskerommet.

Vask av bur/utstyr
· Bur/utstyr vaskes fortrinnsvis i forsøksdyravdelingens areal.

· Skal bur bringes ut av forsøksdyravdelingen for rengjøring, må burene innkapsles slik at allergener ikke spres i transportsonen. Husk desinfisering utenpå transportkassen.
· Operasjonsutstyr etc. vaskes rent umiddelbart etter bruk og steriliseres.

Renholdssrutiner
· Rydd og gjør rent arbeidsplassen og arbeidsredskap hver gang du avslutter en arbeidsprosess. Desinfiser etter behov.

· Gulv og ryddige benkeplater vaskes daglig.

Renhold i avdelingen
· Utarbeidede arbeidsplaner for renhold skal slås opp på egnet sted og det skal signeres for utført arbeid.
· Utstyr til renhold oppbevares permanent på den aktuelle underavdelingen.

· Det må vurderes om det i tillegg skal være eget renholdsutstyr på det enkelte dyrerom.

· Renholdet tilpasses tider med minst mulig aktivitet i arealet.

· Forsøksdyravdelingen rundvaskes en gang per år.

Vask av tøy/mopper/kluter
· Arbeidstøy, mopper og kluter bør fortrinnsvis vaskes i den underavdelingen det brukes. Hvis det ikke er mulig skal disse leveres til vask i egnet emballasje, for eksempel skittentøypose som er oppløselig i vann. Arbeidstøyet skal merkes med ”urent tøy”, mens moppene og klutene skal merkes med ”urent”. Slik beskyttes de som skal håndtere dette.
Behandling av urent strø

Urent strø, spesielt fra rotter er ekstremt allergent. Riktig behandling av urent strø vil derfor være et godt forebyggende tiltak for å unngå at medarbeidere utvikler allergi.

· Urent strø fjernes så langt det er mulig i lukket system, f.eks. med sentralstøvsuger.
· Minimaliser støvdannelse, utfør arbeidet i rolige bevegelser.
· Spilt strø fjernes raskt med støvsuger (med HEPA-filter) eller fuktig klut. Bruk av kost bør unngås.
· Urent strø oppbevares i lukket og merket emballasje.
Avhending av avfall

· Avfall fra dyr eller avfall som har vært i kontakt med dyr behandles som risikoavfall.

· Avfall transporteres i lukket emballasje.

· Avfall leveres til forbrenning. Det skal stå på kjølerom til det hentes. Døde dyr og biologisk materiale skal oppbevares i fryser, helst utenfor innesluset område, frem til de hentes til forbrenning. Det må vurderes hvor hyppig det skal leveres til forbrenning.
Helseforhold




· Helseundersøkelsen skal utføres før arbeidstakeren begynner å arbeide med forsøksdyr. Bedriftslegen avgjør hyppighet av videre undersøkelser og innhold i de på bakgrunn av eksponeringens art, grad og varighet samt på bakgrunn av arbeidstakerens helsetilstand. 

· Helseundersøkelsen skal kartlegge vaksinasjonsstatus og sørge for at den ansatte får tilbud om vaksinering der det er behov. Folkehelseinstituttet anbefaler at ansatte som arbeider med humant materiale tilbys vaksine for Hepatitt B og at ansatte som arbeider med forsøksdyr tilbys stivkrampevaksine (tetanus). Vaksiner påkostes av arbeidsgiver.
· Helseundersøkelsen skal gi grunnlag for forebyggende tiltak i arbeidsmiljøet eller tiltak som kan redusere den undersøkte arbeidstakers risiko for helseskade som følge av arbeid med forsøksdyr. 

· Personskader som bitt, kutt, kanylestikk og alvorlig kloring meldes på skjemaet ”Melding om ulykke, skade og tilløp til ulykke”. Det vises for øvrig til vedlegget Førstehjelp ved dyrebitt (utarbeides senere).

Sikkerhet

· Adgang skal sikres med nøkkelkort. Det skal foreligge rutiner for skifting av koder. 

· Det skal foreligge en oversikt over hvem som til en hver tid har adgang til å arbeide ved avdelingen. For slik adgang trenger en både godkjenning som bruker fra linjeleder og tillatelse fra ansvarshavende for forsøksdyravdelingen.

· Adgangstillatelsen skal tidsbegrenses. Adgang gis normalt til:
- Vitenskapelig og teknisk ansatte ved NTNU
- Studenter som skal arbeide med dyreforsøk veiledet av ansatte ved NTNU
- Renholdspersonalet
- Servicepersonale

· Besøk skal avtales med linjeleder eller den som denne bemyndiger. Besøkende skal alltid være i følge med en godkjent bruker ved forsøksdyravdelingen. Besøkende skal registreres.

· Plantegninger av arealet skal ikke distribueres til utenforstående uten spesiell tillatelse fra linjeleder eller ansvarshavende ved forsøksdyravdelingen.
· Det skal forefinnes skriftlige og gjennomgåtte rutiner for brannberedskap ved forsøksdyravdelingen.
Behandling av trusler

· Trusler fremsatt gjennom telefon eller ved annen henvendelse skal behandles med respekt. Noter navn på den som tar kontakt, bakgrunnen for henvendelsen, klokkeslett og dato. 
· Ved trusler mot forsøksdyravdelingen eller personer knyttet til den, henvises til linjeleder. Kontakt og søk råd hos informasjonsdirektøren for eventuell tilbakemelding.
· Trusler politianmeldes alltid, ansvarlig for dette er linjeleder.





















� Anafylaksi er overømfindtlighet overfor proteiner

